和周通判永豐破賊
作者：王庭珪
朝代：宋

paragraphs: 五更盾上聞磨墨，夜半偏思破殘賊。
平明露布已成文，倚馬不知軍務劇。
初傳别駕下南州，人如天馬徠西極。
指揮猛士驅貔虎，坐使威聲馳絕域。
狂胡昔渡西樓山，漢皇不閉玉門關。
四方羣盗蝟毛起，旌旗光拂牛斗間。
回戈必定東征去，鎧仗如雲光照路。
捷書飛入甘泉宮，插羽鳴鞭氣横騖。
公家人物世不衰，况復詩名天下知。
探驪得珠何崛奇，更欲盡採珊瑚枝。